ועדת הכספים, כנסת 20, פרוטוקול מספר 1048, 2018-05-22 10:45

משה גפני: שלום לכולם, אני מתכבד לפתוח את הדיון.

משה גפני: על סדר היום: טיוטת תקנות ניירות ערך (זירת סוחר לחשבונו העצמי)(תיקון), התשע"ח-2018.

שרה קנדלר: אנחנו באים היום בנושא של אגרות שמוטלות על זירות הסוחר לחשבונו העצמי.

משה גפני: בואו נעשה סדר.

משה גפני: את החוק העברנו.

שרה קנדלר: את החוק העברנו ב-2010.

שרה קנדלר: אחר כך היו תקנו שהגיעו לכאן, בסוף, אבל היתה ועדת משנה שמונתה על ידי היושב-ראש הקודם, ניסן סלומינסקי, ובועז טופורובסקי היה יושב-ראש ועדת המשנה.

שרה קנדלר: אלה היו תקנות מאוד ארוכות ומאוד מורכבות והעברנו אותן ב-2015.

שרה קנדלר: ואז התחלנו לתת רישיונות.

שרה קנדלר: היתה תקופת מעבר ולפני כשנה וחצי – סוף 2016 נתנו רישיונות לזירות שעמדו בתנאי הרישיון.

שרה קנדלר: עכשיו אנחנו חוזרים לדבר אחד נקודתי וזה האגרות.

שרה קנדלר: כשהתקנות הגדולות האלה עברו, קבענו את האגרות בהוראת שעה.

משה גפני: אם לא נאשר את זה היום אז עובר המועד?

שרה קנדלר: כן, כי ב-26 במאי האגרות פוקעות.

שרה קנדלר: לא יהיו אגרות בכלל.

מיקי לוי: את יכולה להגיד כמה מילים על זירות חו"ל?

שרה קנדלר: אם הן פונות לחברות בישראל הן צריכות להוציא רישיון כמו חברות בישראל.

מיקי לוי: ומה היכולת שלנו לפקח עליהן ולהגן על הציבור?

שרה קנדלר: היכולת היא שלנו - - -

מיקי לוי: כי לטעמי הנושא קצת פרוץ.

איציק שורקי: קודם כל זה נכון שהזירות פועלות - - -העולם של הזירות הוא עולם אינטרנטי ולכן הנגישות של הציבור היא יחסית נגישות קלה.

איציק שורקי: החוק קובע חובת רישיון גם על גופים שפועלים בישראל ופונים ללקוחות בישראל, שאלה הזירות שיושבות אתנו היום.

איציק שורקי: גם במידה ויש זירה, אפילו אם היא בעלת רישיון מחוץ לישראל והיא פונה או משדלת לקוחות בישראל, זירה כזו צריכה לקבל רישיון מאתנו ואם היא עושה את זה בלי רישיון היא למעשה עוברת על חוק ניירות ערך.

איציק שורקי: אני חייב לציין שמעת לעת אנו נתקלים בפרסום באינטרנט, אם זה בגוגל או ברשתות חברתיות כאלה ואחרות – של גופים זרים, שמודעים או לא מודעים לחוק הישראלי - - -

מיקי לוי: או שזה ישראלים שהעבירו את הפעילות שלהם לחו"ל ופועלים במסיכה.

קריאה: זה לרוב ככה.

איציק שורקי: זה הרבה פעמים כך.

איציק שורקי: כשאנחנו מזהים או מקבלים תלונה או מידע שיכול להגיע גם לפעילים בארץ, או באמצעות חיפוש אקטיבי שלנו של הפרסומים האלה, אנחנו מטפלים בזה.

איציק שורקי: פנינו ללא מעט גופים מחוץ לישראל וביקשנו שיפסיקו את הפרסום שלהם.

איציק שורקי: זה מאבק שלהערכתי לא ייפסק לעולם.

איציק שורקי: זה העולם האינטרנטי, אין מה לעשות, ואנחנו עומדים על המשמר ככל שאנחנו יכולים כדי למנוע את התופעות האלה.

איציק שורקי: אני בספק אם התופעה הזו רחבה כפי שהיתה בעבר עוד לפני עולם הפיקוח והרישיונות.

איציק שורקי: אני חושב שצמצמנו את התופעה הזו משמעותית.

איציק שורקי: אנחנו לא יכולים למנוע מלקוח ישראלי שמחליט על דעת עצמו באמצעות האינטרנט לפנות לזירה מחוץ לישראל ולפתוח שם חשבון.

איציק שורקי: יכול ישראלי לעשות את זה, כמו שהוא יכול להיכנס לאתר הימורים, כשאסור להמר בישראל.

איציק שורקי: הוא יכול לעשות את זה על דעת עצמו, את זה אנחנו לא יכולים למנוע, אבל את הפעילות שלהם בתוך ישראל – את זה אנחנו בהחלט מנסים לאכוף ולמנוע – את הפעילות האקטיבית שלהם, את השידול של הלקוחות בישראל.

מיקי לוי: אני מודה לך על היושרה אבל זה לא מספק אותי.

מיקי לוי: אתה אומר שיש בעיה ואנחנו לא יכולים להגן על הציבור הישראלי במאה אחוז, עדיין – הקווים האינטרנטיים פתוחים, ציבור יכול להסתבך בהשקעה לא נבונה, כשהוא לא יודע אם יש פיקוח על אותה זירה או אין פיקוח.

מיקי לוי: מה אתה מציע לנו לעשות?

מיקי לוי: אנחנו פה כדי להגן על הציבור הישראלי.

איציק שורקי: אז אנחנו פועלים בשני מישורים.

איציק שורקי: אחד זה האכיפה.

איציק שורקי: כשאנחנו מזהים פעילות כזו של גופים בלי רישיון מחוץ לישראל – אנחנו נוקטים בפעילות אכיפה.

איציק שורקי: כשאנחנו רוצים להגן על הציבור אפילו שייגש בעצמו לזירות כאלה, אפילו שמותר לו – אז אנחנו נוקטים באזהרות, זה מה שאנחנו יכולים לעשות – להזהיר את הציבור.

מיקי לוי: האזהרות האלה מפורסמות מטעמכם?

שרה קנדלר: באתר של הרשות, כל הזמן.

אסף ארז: אם אפשר להוסיף גם – זה באמת אתגר.

אסף ארז: זה אתגר שתמיד יהיה אתנו, כנראה, אבל הוא דורש הרבה משאבים בעולם האינטרנטי, וזה באמת מתקשר לדיון פה.

אסף ארז: פעולות האכיפה הן פעולות שהן פחות סטנדרטיות בעולם הרגיל, בעולם המחשוב.

אסף ארז: אני מחבר את זה לדיון פה על האגרות, זה גם חלק מהתשומות שאנחנו מבקשים לנושא האסדרה, האכיפה – גם בשביל להגן על הציבור, ובעקיפין זה גם מגן על החברות.

מיקי לוי: יש זירות חו"ל שמשמרות אגרות?

אסף ארז: לא.

מיקי לוי: אם הן מקיימות פעילות בארץ - - -

אסף ארז: אני , הערכתי שהתופעה פחות רחבה.

אסף ארז: יש לנו גם מידע מהציבור, גם מהגופים הזרים שאנחנו פונים אליהם.

אסף ארז: לא מדובר, לדעתי, בתופעה רחבה.

אסף ארז: אם יש צמצום בהיקף של פעילות הזירות הוא כנראה נובע מהחובות שחלות עליהן בנושא שיווק.

אסף ארז: בעבר השיווק היה מאוד אגרסיבי.

אסף ארז: הדבר הזה נפסק ברגע שנכנסה אסדרה, אבל להערכה שלי לא מודבר בתופעה מאוד רחבה כפי שמוצג.

שרה קנדלר: בנושא הזה דנו בהרחבה כשדנו בתקנות.

שרה קנדלר: הטענה הזו עלתה שוב ושוב.

אסף ארז: לעתיד קדימה, גם מדובר על ספקי המידע שעוזרים לחברות האלה לפרסם, ושם זה המקום שלנו במאבק הזה.

אסף ארז: הם מיוזמתם, אני מניח, מפניות של רגולטורים – פייסבוק, גוגל, טוויטר – הולכים להטיל וכבר הטילו מגבלות מאוד קשות על שידול, ולכן התופעה הזו גם היא מצומצמת היום, תצטמצם עוד יותר בעתיד הקרוב.

מיקי לוי: אשמח לקבל את המייל והטלפון שלך.

מיקי לוי: אני אשמח לעקוב אחרי זה ועוד שנה לקבל דיווח מה היקף התופעה – מה תפסתם, בלמתם, עשיתם.

מיקי לוי: זה מטריד אותי.

אסף ארז: אפשר, במסגרת הסודיות - - -

מיקי לוי: לא רוצה דברים סודיים.

מיקי לוי: אני האחרון שרוצה לדעת דברים סודיים כי זה רק בעיות.

אסף ארז: עשינו פעולות רבות מאוד כדי לצמצם את התופעה.

אסף ארז: גם מהפעולות האלה דעתנו נחה שלא מדובר בתופעה מאוד רחבה, אלא בכל מיני מקרים בודדים.

מיקי לוי: הכרטיס שלי כבר מונח לפניך, עם כתובת המייל.

מיקי לוי: אני מאוד אשמח אם - - -

שרה קנדלר: אז הוראת השעה של התקנות פוקעת עוד מעט ולכן היינו צריכים להידרש שוב להסדר האגרות.

שרה קנדלר: יש שני סוגים של אגרות – יש אגרת בקשת רישיון ויש אגרה שנתית.

שרה קנדלר: באגרת בקשת רישיון אנחנו מבקשים לא לגעת בה, להשאיר אותה כפי שהיא.

שרה קנדלר: זה ערך 50 אלף שקל לחברה רגילה ובערך חצי מזה לחברה עם פעילות יותר מצומצמת – את זה אנחנו לא מבקשים לשנות.

שרה קנדלר: מה שאנחנו כן מבקשים לשנות זה את האגרה השנתית.

שרה קנדלר: היום האגרה השנתית מוטלת לפי הכנסות הזירה ב-4 מדרגות בהתאם להכנסות.

שרה קנדלר: הסכום הנמוך ביותר הוא 50 אלף שקלים והגבוה ביותר זה 360 אלף שקלים.

שרה קנדלר: את המדרגות אנחנו מבקשים לרווח, להכניס עוד מדרגה ולהכפיל את האגרות לאור העלויות של הפיקוח שאנחנו נדרשים להן בשנים האחרונות מאז שהתחלנו את הפיקוח על זירות הסוחר.

שרה קנדלר: אנחנו מבקשים ליצור פה איזון כי העלויות שלנו כרשות, עלויות הפיקוח, הן כבר עכשיו הן הרבה יותר גבוהות מהאגרות המוטלות.

שרה קנדלר: יחד עם זה אנחנו יודעים שאלה חברות חדשות שרק התחילו לפעול תחת רגולציה מ-2016.

שרה קנדלר: אנחנו מרגישים שהם עדיין זקוקים לסוג של הגנת ינוקא, ולכן אנחנו כן מבקשים כרגע להשאיר ל-5 השנים הקרובות את האגרות כפי שהן, ולהעלות אותן, בעצם – להכפיל אותן, בעוד 5 שנים מהיום.

שרה קנדלר: זו בעצם ההצעה שהבאנו לוועדה.

משה גפני: זאת אומרת שבעוד 6 שנים יוכפל הסכום.

משה גפני: ומה יקרה ב-5 שנים האלה?

שרה קנדלר: אנחנו משאירים את האגרות כפי שהן היום.

שרה קנדלר: זאת אומרת, הופכים את אגרת השעה לאגרה קבועה.

שרה קנדלר: הוראת השעה פוקעת, אנחנו חייבים לבוא לכאן עכשיו.

שרה קנדלר: אנחנו מבקשים להאריך את האגרה הנוכחית לעוד 5 שנים.

משה גפני: אפשר לחפש פתרונות יצירתיים.

משה גפני: צריך להאריך את הוראת השעה, אז צריך.

משה גפני: צריך לראות שזה לא יפקע, אתם מקיימים פיקוח על המקומות האלה.

משה גפני: אבל להחליט היום על עוד 5 שנים?

משה גפני: עוד 5 שנים יישב פה יושב-ראש ועדת הכספים, ויגידו – עכשיו מעלים את זה לסכום מאוד גבוה, ואין הצדקה.

משה גפני: בעוד 5 שנים יתברר שהפיקוח יכול להיעשות בסכומים כאלה, אבל החליטו להגדיל את הסכומים האלה בלי שיידעו מה יהיה בעוד 5 שנים.

משה גפני: אני יכול לאשר דבר כזה, על עוד 5 שנים?

משה גפני: חפשו פתרונות אחרים – תעלו את זה מדורג, או - - -

מיקי לוי: תאריך את הוראת השעה ל-5 שנים ובואו הנה בעוד 5 שנים.

משה גפני: זה גם פתרון.

משה גפני: אנחנו נראים בעיני עצמנו משונים.

עודד שפירר: אני אחראי בין היתר על ההכנסות של הרשות ועל ההוצאות של הרשות.

עודד שפירר: הבקשה שלנו להעלאת האגרות נובעת מזה שאנחנו צריכים את התקציב לפיקוח שוטף.

משה גפני: אתם לא מבקשים את זה.

עודד שפירר: אדוני יודע שאנחנו בכל שנה מאשרים את התקציב אצלו.

עודד שפירר: הפיקוח שלנו עולה כסף.

משה גפני: אבל אין לנו ויכוח.

עודד שפירר: אנחנו לא יכולים לפקח בלי הכנסות.

עודד שפירר: רצינו להעלות את האגרות כבר עכשיו, מהמועד הזה.

עודד שפירר: קיבלנו פניות מהזירות שמאוד יקשה עליהן כבר עכשיו לשלם את הסכום הזה.

עודד שפירר: רצינו להקל עליהם ולבוא לקראתם.

עודד שפירר: אנחנו ננסה לספוג את התקציב הזה במשך השנים הקרובות בהנחה שאנחנו נקבל אותו לאחר מכן.

עודד שפירר: אנחנו לא יכולים לעשות את זה בלי שנדע שאנחנו מקבלים את הכסף הזה תוך מספר שנים.

עודד שפירר: אם אדוני לא רוצה להחיל את זה בעוד 5 שנים אנחנו ניאלץ לעשות את זה קודם לכן ואז זה ייפגע בחברות.

עודד שפירר: אנחנו לא יכולים לפקח בלי הכסף הזה.

עודד שפירר: אני רק אומר שעל חלק מהדברים אנחנו כבר התחייבנו לשנים הבאות, למשל, על הוצאות מחשוב מאוד מאוד משמעותיות שיש לנו למספר שנים.

עודד שפירר: אנחנו כרגע סופגים את זה.

עודד שפירר: אנחנו לא יכולים להמשיך לספוג את זה לעוד שנים רבות.

משה גפני: אני לא מתווכח על זה, אני חושב גם שהסכומים גבוהים מדי, כך נראה לי.

משה גפני: אני לא חסיד של זירות סוחר אבל אני חושב שהסכומים גבוהים.

משה גפני: אבל נעזוב לרגע את העניין הזה.

משה גפני: אתה עשית מחשוב, עשיתם את כל מה שכרוך בעניין הזה והיו לכם הוצאות.

משה גפני: אתם לא מבקשים על זה כסף.

משה גפני: את הכסף שקיים – אתם רוצים שיישאר.

משה גפני: אתם לא מבקשים על זה כלום.

משה גפני: בעוד 5 שנים אתם מקווים שיהיה פה מישהו שלא יאשר לכם את ההעלאה, אז בואו נלביש את זה עכשיו, הרי זה מה שאתה אומר.

משה גפני: אתה אומר שבעוד 5 שנים אתה צריך את הכסף הזה?

משה גפני: תבואו ותגידו.

שגית אפיק: הוא אומר שהוא התכוון להעלות את זה כבר עכשיו, הוא היה יכול לעשות איזשהו מדרג של העלאה והוא לא עשה כי באו אליו - - -

קריאות: - - -

משה גפני: בסדר.

משה גפני: אני חסיד של הרשות לניירות ערך.

משה גפני: בסדר, אני הולך עם העניין הזה.

משה גפני: אני לא יכול לאשר היום לעוד 5 שנים.

משה גפני: אין מציאות כזאת בשום דבר, ובוודאי לא בזה.

משה גפני: אין מציאות כזו.

עודד שפירר: אז אנחנו ניאלץ להתחיל - - -

משה גפני: בסדר, אז תתחילו.

משה גפני: כבר גיליתם את דעתכם שאתם מסתדרים בלי זה.

עודד שפירר: לא, אנחנו לא מסתדרים.

משה גפני: כן מסתדרים.

משה גפני: מה אתם מבקשים עכשיו?

משה גפני: – אתם מבקשים להאריך את הסכומים הקיימים היום ובעוד 5 שנים להכפיל את זה.

עודד שפירר: מה שאתה אומר:

עודד שפירר: אני אעניש אותם על זה שהם נחמדים.

משה גפני: ממש לא.

עודד שפירר: אנחנו באנו לקראת החברות ואנחנו מנסים לעזור.

עודד שפירר: אדוני גם יודע שכשיש לנו עודפי גבייה אנחנו מחזירים את זה.

משה גפני: אנחנו לא מדברים על זה, אנחנו לא שם.

משה גפני: אתה חוזר על זה כל הזמן.

משה גפני: אני בעד זה להגדיל את הסכומים כמו שאתם מבקשים.

משה גפני: לא סכומים כאלה, זה צריך להיות קצת פחות.

עודד שפירר: אם אנחנו נתחיל את זה כבר מהשנה הקרובה אנחנו יכולים להוריד במעט את הסכומים.

משה גפני: אני מציע שנאריך את הוראת השעה ב-5 שנים ועוד 5 שנים תבואו לפה עם ההצעות

עודד שפירר: אנחנו לא יכולים, אדוני.

עודד שפירר: אנחנו לא יכולים כי אנחנו עם התחייבויות – למשל ל-8 שנים בנושא המחשוב.

עודד שפירר: אנחנו בתקציב שלא יכול לאפשר את זה.

עודד שפירר: אני מזכיר, אדוני, שיש לנו הכנסות שכפופות להוצאות.

עודד שפירר: אנחנו לא יכולים לעשות פיקוח אפקטיבי בלי ההכנסות האלה.

משה גפני: יש פה סכומים מעל 24 מיליון של 400 אלף שקל.

איציק שורקי: כרגע, אף אחת מהזירות לא עוברת את ה-5 מיליון שקלים.

משה גפני: אתם מכפילים ממש הכל.

קריאה: זה גם פי 2 ופי 4.

רונן סולומון: אני מנהל איגוד זירות הסוחר בלשכת המסחר.

רונן סולומון: אני רוצה להזכיר נשכחות כי זה מאוד חשוב.

רונן סולומון: כשבאנו ואישרנו את התקנות בזמנו, חבר הכנסת טופורובסקי וחבר הכנסת סלומינסקי הלכו לפי משפט שלמה.

רונן סולומון: היה ויכוח בינינו לבין הרשות על גובה סכומי האגרות.

רונן סולומון: בסופו של יום חבר הכנסת טופורובסקי החליט ללכת על סכום מסוים כי זה היה באמת תחום חדש, לא ידענו כמה זירות יהיו, ונקבע סכום מסוים, אותן סכומי האגרות שקיימים היום, בהוראת שעה ל-3 שנים.

רונן סולומון: בינתיים היו מאות זירות סוחר בישראל שפעלו לאורך שנים, הגישו 21 חברות בקשות רישיון.

רונן סולומון: 6 קיבלו רישיון, 5 שרדו היום ויש עוד אחת לפני התקפלות, מיזוג, או מה שזה לא יהיה.

רונן סולומון: כלומר, אנחנו צפויים ל-4 זירות בסך הכל, שמפוקחות.

רונן סולומון: לגבי שאלתו של חבר הכנסת מיקי לוי לגבי זירות לא מפוקחות, פועלות מאות זירות לא מפוקחות כלפי ישראלים, כולל זירות שהגישו בקשה לרישיון ונדחו, כולל זירות ישראליות ולא ישראליות, כולל כאלה שמטפלים בלקוחות קיימים שהיו להם בעבר, ולא נטשו אותם, כי הלקוח יכול להמשיך להישאר.

רונן סולומון: לעומת זאת, זירות קיימות בעלות רישיון נדרשו להיקפי רגולציה עצומים, מנעו מהם מוצרים שזירות בחו"ל המשיכו להציע אותן.

רונן סולומון: נניח – ביטקוין.

רונן סולומון: יש זירות בחו"ל שהיום מציעות ביטקוין.

רונן סולומון: עם ישראל בא לעשות, שמע בפרסומים בתקשורת לפני כמה חודשים שהביטקוין עולה, וכולם רצו לקנות.

משה גפני: מה אתה מציע?

רונן סולומון: רגע.

רונן סולומון: הזירות הישראליות, מנעו מהם מוצרים.

רונן סולומון: היקף ההכנסות שלהן זעום לעומת יחס המפקחים שיושבים ברשות ניירות ערך.

רונן סולומון: האגרות אם כבר צריכות לרדת, לא לעלות.

רונן סולומון: זה מה שבזמנו היה הוויכוח.

רונן סולומון: נקבע הוראה כדי לבחון בעוד 3 שנים – שזה היום, כמה זירות נשארו, כמה פועלות, מה היקף הרגולציה הנדרשת.

רונן סולומון: יכול להיות שהיקף הרגולציה והפיקוח הנדרש צריך להיות בהתאמה.

רונן סולומון: לא ייתכן שיהיו 4 או 5 אנשים על 5 חברות.

רונן סולומון: 4 מפקחים על 4 חברות.

רונן סולומון: באתר בנייה אין מפקח על כל אתר בנייה.

רונן סולומון: זה פשוט בן אדם על כל חברה.

רונן סולומון: זה לא קורה בגופים אחרים שמפוקחים על ידי הרשות – לא בתאגידים, לא בקרנות נאמנות, לא בתעודות סל, לא בניהול תיקי השקעות, ולא בשום מקום.

משה גפני: אבל יכול להיות שאם יהיו מפקחים שיהיו - - -

רונן סולומון: 4 מפקחים על 4 חברות?

משה גפני: יכול להיות שאם יהיו מפקחים אז המאות האלה שפועלים בלי רישיון יגיעו אליהם?

רונן סולומון: אנחנו לאורך כל השנים העברנו נתונים – קודם כל, חבל שזה לא פומבי – איזה חברות נתפסו ונאסרה עליהן פעילות, כי אנחנו לאורך שנים מתריעים בפני הרשות ומעבירים להם שמות.

משה גפני: אבל מה אתה אומר על השאלה שלי –אם יש מפקחים אז יגיעו גם לאלה - - -

רונן סולומון: המפקחים שאמורים לפעול נגד זירות שהן לא בעלות רישיון, זה לא תמיד מפקחים שמפקחים על הזירות.

רונן סולומון: זה מחלקת חקירות, זו מחלקה אחרת.

רונן סולומון: הם יפעלו בנושא הזה גם אם לא תהיינה זירות.

רונן סולומון: לגבי הנושא של העוד 5 שנים, ההכנה ל - - - בעוד 5 שנים.

רונן סולומון: אני חושב שאדוני היושב-ראש מבין שזו פשוט חוכא ואטלולא מהחקיקה.

רונן סולומון: אני לא מזלזל בתקציב הרשות, לא מזלזל בפיקוח, אני יודע שנדרש פיקוח, חשוב שיהיה מחשב או מה שלא יהיה שם, אבל זה צריך להיות בהתאמה ובפרופורציה.

רונן סולומון: להקפיץ פה פי 2 ופי 4 בגלל המדרגה הנוספת זה חסר פרופורציה.

רונן סולומון: דבר שני, כמו שאדוני הציע – אם אכן הרשות רוצה את זה בעוד 5 שנים, בואו נאריך את הוראת השעה כי תכף היא פגה.

רונן סולומון: נאריך בעוד 3 שנים או 5 שנים, מה שהרשות תחליט, ונבחן את הנושא הזה, פשוט ככה.

רונן סולומון: הנושא הזה נראה משהו הזוי.

משה גפני: למה צריך את המפקחים?

משה גפני: מה הם עושים?

משה גפני: הם עוסקים רק באלה שאין להם רישיון או רק ב-5 שיש להם?

איציק שורקי: בהחלט, בהחלט.

איציק שורקי: הפיקוח של היחידה הייעודית שמפקחת על הזירות, וכולנו זוכרים את העולם שהיה ללא פיקוח, אנחנו יודעים באיזה עולם היינו וכמה אנשים הפסידו את הכסף שלהם.

איציק שורקי: אני לא חושב שמישהו פה מציע שהפיקוח לא יעשה את עבודתו כנדרש.

משה גפני: כי רונן סולומון אומר שארבעת המפקחים עוסקים בחמשת או ארבעת אלה שיש להם רישיון.

משה גפני: הנושא של אלה שעובדים בלי רישיון – יש בכלל מפקחים אחרים.

איציק שורקי: זה לא מדויק.

משה גפני: אז תגיד את העובדות.

משה גפני: אני רוצה לדעת.

איציק שורקי: נכון שיש מחלקת חקירות ברשות שמבצעת חקירות, אבל כל נושא האיתור וההתנהלות מול אותם גופים בתחילתו של תהליך ביקורת או אכיפה, זה עבודה של היחידה הזו שמפקחת גם על הזירות בעלות הרישיון.

איציק שורקי: היא זו שמאתרת, היא זו ששולחת מכתבים לחברות להפסיק את הפעילות שלהן, היא זו שמנהלת את כל התהליך.

איציק שורקי: נכון שכשיש חשד לעבירה פלילית ומחליטים על פתיחה בחקירה, אז מחלקת חקירות של הרשות היא זו שעושה את זה, אבל כל הפעילות המקדימה שהרבה פעמים היא אולי 90% מהפעילות של אכיפה שאנחנו מבצעים מתבצעת על ידי אותה יחידה ייעודית.

מיקי לוי: חברה ', אנחנו אתכם.

מיקי לוי: צריך פיקוח, צריך הגנה על כספי ציבור.

מיקי לוי: תבקשו על חברי כנסת לחתום על תקנות לעוד 5 שנים, זה לא עולה על הדעת.

מיקי לוי: אולי יש משהו ביניים.

שרה קנדלר: אנחנו מוכנים למדרג, מוכנים לעשות מדרג.

משה גפני: זה כבר נשמע יותר טוב.

שרה קנדלר: נשאיר את המצב לשנה הקרובה כמו שהוא, בשנה הבאה להעלות ב-25% - - -

משה גפני: לא, עוד שנתיים.

שרה קנדלר: עוד שנתיים – 25%.

קריאה: אנחנו מתנגדים.

מיקי לוי: אולי עוד שנתיים תבואו לכאן ותציגו נתונים.

עודד שפירר: אנחנו לא יכולים לעשות את זה כי אנחנו כבר התחלנו לעשות את הפיקוח על החברות האלה ויש לנו התחייבויות ל-8 שנים, למשל – על מערכת המחשוב.

עודד שפירר: אני לא יכול, כמי שמנהל תקציב שלא נתמך על שולחנה של הממשלה, שעוד 5 שנים - - -

משה גפני: אנחנו לא הולכים לאשר את זה.

עודד שפירר: - - -

משה גפני: הבנתי.

משה גפני: אני מציע מדרג.

משה גפני: מדרג יותר נוח.

משה גפני: אתם תבואו לפה כעבור 5 שנים, אם אתם תרצו להגיע למה שאתם רוצים להגיע עכשיו.

משה גפני: המדרג יהיה באחוזים נמוכים יותר.

משה גפני: שנתיים.

משה גפני: תבואו עם העלאה של 20% או 25%.

משה גפני: בעוד 4 שנים – בעוד 25% ובעוד 5 שנים תבואו לפה.

משה גפני: 20,30,40.

שרה קנדלר: בסדר.

משה גפני: ובעוד 5 תבואו לכאן עוד פעם.

שרה קנדלר: אבל בלי הוראת שעה.

שרה קנדלר: אם נרצה – נבוא, אם לא נרצה – לא נבוא.

שגית אפיק: כן.

רונן סולומון: אנחנו מתנגדים.

רונן סולומון: אני אסביר לאדוני למה.

רונן סולומון: כפי שהרשות ציינה - - -

משה גפני: בוא נתחיל בזה שאני לא חסיד של זירות סוחר.

משה גפני: אני נלחם בכל כוחי בשביל אנשים שהם חלשים, נלחם כדי לסייע להם.

משה גפני: פה בלטה ההגדלה הזו ש - -- אבל עם כל הכבוד, שלא - - -זירות סוחר.

משה גפני: מה הם מבקשים?

משה גפני: הם מבקשים פיקוח.

משה גפני: הם מבקשים לפקח גם על אלה שיש להם רישיון וגם על אלה שאין להם.

משה גפני: הם לא מדברים על מחלקת החקירות, למחלקת החקירות יש תקציב וזה בסדר.

משה גפני: הם אומרים – קנינו מחשבים, עשינו פעולות כשהפעולות האלה מפקחות על זירות סוחר, שבעיניי זה דבר חשוב.

משה גפני: אני אומר: לא מכפילים את הסכומים, לא כעבור 5 שנים קורה משהו אוטומטי.

משה גפני: זה עולה, בעוד שנתיים ב-20%, בעוד 3 שנים בעוד 10%, ובעוד 4 שנים – עוד 10%.

משה גפני: אם זה לא מספיק הם באים לפה לוועדה ואומרים שהם רוצים להגדיל את הסכום שעכשיו הם מדברים עליו.

משה גפני: תפסת מרובה לא תפסת.

רונן סולומון: לא עניין של תפסת מרובה.

רונן סולומון: אני אסביר בקצרה.

רונן סולומון: כשאנחנו באנו לכאן ואמרנו שנבוא בעוד 3 שנים, שזה היום, ביקשנו להוריד את האגרות.

רונן סולומון: מזה התחלנו.

רונן סולומון: אנחנו מדברים על יחס אגרות לעומת ההכנסות של החברות, שהוא חסר פרופורציה.

משה גפני: אבל היושב-ראש הגדיל את האגרות.

משה גפני: מה אתם רוצים שאני אעשה?

רונן סולומון: אבל ניסן סלומינסקי לא ידע כמה זירות יהיו, אז, כשחוקקו את התקנות.

רונן סולומון: לא ידענו כמה זירות יהיו, כמה מוצרים יציעו הזירות, מה היקף הלקוחות ומה היקף ההכנסות.

רונן סולומון: בדרך כלל מדובר על חברות שמטפלות בסביבות 3,000 לקוחות, פלוס-מינוס.

רונן סולומון: היקף הכנסות של 10 מיליון דולר בשנה של כל החברות יחד, של כל התעשייה.

רונן סולומון: האגרות מגיעות לרמה של 10 או 15% מהיקף המחזור של החברות.

רונן סולומון: כל עלייה נוספת, ואמרתי – באנו לכאן בשביל לבקש הפחתה.

רונן סולומון: כל עלייה נוספת היא צמצום מספר החברות שיישארו בישראל.

רונן סולומון: הרשות לניירות ערך תמשיך לפקח על זירות בלי רישיון שבאות לישראל גם אם לא תהיה זירה אחת אפילו, כי זה בנגוד לחוק.

רונן סולומון: גם אם לא תהיה זירה אחת בין כל ה-5 שעוד נותרו, ועוד מעט יהיו 4, הרשות ממשיכה לפקח על כל הזירות שפועלות פה.

שגית אפיק: זאת אומרת שמבין שתי ההצעות שיש כאן, ההצעה של הרשות לניירות ערך להעלות את זה בעוד 5 שנים ב-100%, לעומת ההצעה של היושב-ראש להעלות את זה ב-20,30 ו-40 החל מבעוד שנתיים, אתם מעדיפים את ההצעה של הרשות לניירות ערך?

רונן סולומון: ההצעה של היושב-ראש מן הסתם - - - כמו שהרב גפני מכיר אותו אני מקשיב לעצותיו ולהצעות הפשרה שלו.

רונן סולומון: אבל אני חושב שגם השיעורים - - - אפשר להציע הצעה?

רונן סולומון: לפי ההצעה של אדוני היושב-ראש, אבל אנסה קצת לשפר אותה.

רונן סולומון: נשאיר את המצב על כנו בעוד 3 שנים, ואז באמת נעלה את זה ב-105 בכל שנה.

יובל צבר: חשוב לנו להבהיר – שוב, אנחנו יכולים לראות שבשנתיים מאז שהזירות התחילו לקבל את הרישיון כבר שתי חברות סגרו את העסק ואמרו שהן לא יכולות לעמוד בכל ה - - -

משה גפני: לא טוב החוק שעשינו?

יובל צבר: טוב מאוד החוק.

משה גפני: אבל הן נסגרו.

יובל צבר: אבל הן לא עמדו בעלויות - - -

מיקי לוי: לפחות אנחנו מגנים על הציבור.

יובל צבר: טוב מאוד, אין שום בעיה עם זה, אני רוצה להגן על הציבור.

יובל צבר: טוב שהם עובדים דרך גופים שהם מפוקחים, שהרשות יכולה לבדוק אותם, זה בסדר גמור.

יובל צבר: זו המטרה שלנו, אבל העלויות האלה שאנחנו מדברים עליהן הן שערורייתיות מלכתחילה.

יובל צבר: ההנחה - - - מה שהרשות כתבה פה, הם הניחו שתהיינה 10 חברות בישראל.

יובל צבר: בגלל זה התקציב ל מספיק עכשיו.

יובל צבר: ככל שעכשיו התקציב עולה, פחות חברות יהיו ועוד פעם התקציב לא יספיק להן, כי יהיו פחות חברות שישלמו אגרות.

משה גפני: אז אתה מקבל את ההצעה שלי.

יובל צבר: אני אומר שעצם ההעלאה תעשה את המצב ההפוך.

משה גפני: ההצעה שלי היא כזו: שנתיים לא עולה, נשאר מה שהיה עד היום.

משה גפני: בעוד שנתיים זה עולה ב-10%, בעוד שלוש שנים עולה בעוד - - -

קריאות: - - -

משה גפני: טעיתי.

משה גפני: אני חוזר על מה שאמרתי קודם – אני מציע כך: הצעתי ששנתיים נשאר המצב של היום.

משה גפני: הרי בעצם זה מתבטל בימים הקרובים – לא מתבטל, ממשיכים הלאה למשך שנתיים.

משה גפני: בעוד שנתיים זה עולה ב-20%, בעוד 3 שנים ב-10%, כלומר – 30% - - -

קריאה: ביחס להיום.

משה גפני: בדיוק.

משה גפני: ואז הגענו לשנה הרביעית, אחרי זה עוד 10% – הגענו ל-40% – ועכשיו, אם אתם רוצים להכפיל את הסכום אתם חייבים לבוא בעוד 5 שנים לפה.

משה גפני: אתם יכולים לא לבוא, יישאר ה-40%.

שגית אפיק: זאת אומרת, מאי 2020 זה 20%.

שגית אפיק: ממאי 2021 – 30%, מאי 2022 – 40% ואילך.

משה גפני: ואם רוצים – צריך לבוא לפה.

קריאות: - - -

שרה קנדלר: ביקשנו להוסיף מדרגת ביניים נוספת.

שרה קנדלר: המדרגה השנייה היום היא בין 2 ל-10.

שרה קנדלר: ביקשנו להוסיף בין ה-2 ל-10 מדרגת ביניים.

שרה קנדלר: עד 5 ומ-5 עד 10, כשאנחנו מזכירים לכם שכל הזירות נכון להיום הם בסכומים הנמוכים.

משה גפני: זה לא קשור לאחוזים, זה קשור לגודל של זירת הסוחר.

יובל צבר: הזירות היום נמצאות בתחילת הדרך, אבל ברגע שמשהו יהיה והזירות יתחילו - - -

קריאה: אז יהיה יותר כסף.

יובל צבר: אבל אנחנו עוד לא שם.

איציק שורקי: הם יהיו.

קריאות: - - -

משה גפני: עורכת הדין קנדלר, תעשי לנו סדר.

משה גפני: לגבי האחוזים – אנחנו נשארים באותם אחוזים.

משה גפני: זאת אומרת, כפי ששגית אפיק קראה קודם: יש לנו את השנתיים הראשונות, אנחנו נשארים באותה מתכונת.

משה גפני: אחרי שנתיים – עולה ב-20%.

משה גפני: אחרי 3 שנים – עולה ב-10% נוספים, ולאחר מכן בעוד 10%, אנחנו מגיעים ל-40%.

משה גפני: עם ה-40% האלה סיימנו את העניין.

משה גפני: אם אתם רוצים להעלות את זה או להכפיל, כפי שאתם מבקשים עכשיו בבקשה המקורית שלכם, אתם צריכים לבוא לוועדה בעוד 5 שנים ולבקש את אישור הוועדה שאתם רוצים שהסכום יעלה כמו שמבוקש בהצעה שלכם.

משה גפני: עכשיו תגידי לגבי המדרגות.

משה גפני: תסבירי את התהליך של המדרגות.

שרה קנדלר: במצב הנוכחי יש 4 מדרגות.

שרה קנדלר: הראשונה – עד 2 מיליון הכנסות, השנייה – בין 2 מיליון ל-10 מיליון, השלישית – בין 10 ל-25, ואז מעל 25.

שרה קנדלר: לתחושתנו המדרגה השנייה שהיא בין 2 ל-10 היא מדרגה רחבה מידי.

שרה קנדלר: חשבנו שנכון לפצל אותה ולעשות בין 2 ל-5 ובין 5 ל-15,ואז 15-24.

שרה קנדלר: זה נראה לנו חלוקה יותר נכונה.

שרה קנדלר: מפה והלאה נעשה - - -

עודד שפירר: התאמות - - -

שרה קנדלר: נכון, התאמות לסכומים.

שרה קנדלר: בוודאי.

משה גפני: למה בהצעה שלכם יש פער כזה גדול בין 2 מיליון ל-10 מיליון?

קריאות: - - -

משה גפני: אני בעד לאשר את זה.

רונן סולומון: הגענו פה להבנה ועכשיו הכנסנו עוד מדרגה נוספת?

רונן סולומון: המדרגות שנקבעו הם במסגרת האיזונים והבלמים, במסגרת הפשרה שהגיעו אליה בזמנו בועז טופורובסקי וניסן סלומינסקי יחד אתנו, יחד עם הרשות, בהבנה שזה חוק מורכב ויש צורך במדרגות, נכון, כי יהיו גופים מכל מיני גדלים.

רונן סולומון: עכשיו, להוסיף פה עוד תוספת של מדרגה?

רונן סולומון: נכון שכרגע מרבית הזירות לא שם אבל נקווה שבעתיד כן יהיו – זה עוד פעם יקפיץ את שיעור האגרה מעבר לאותם 20,10 ו-10% שכרגע אדוני הציע.

רונן סולומון: לכן, מה עשינו בזה?

יובל צבר: עדיף כבר לחזור להצעה המקורית של הרשות, מהבחינה הזו.

משה גפני: אני לא אוהב ללכת נגדכם.

משה גפני: הפער פה הוא פער גדול.

רונן סולומון: אבל בכוונה נקבעו המדרגות האלה.

רונן סולומון: כשישבנו עם הרשות בזמנו על ניסוח התקנות - - -

משה גפני: נקבעו סכומים מסוימים.

שגית אפיק: היום רוב החברות הן עד 5 מיליון?

שגית אפיק: מה הנתונים היום?

קריאה: פחות.

קריאה: פחות.

איציק שורקי: אף אחד היום לא עובר את ה-5 מיליון.

קריאות: - - -

קריאה: שתבינו את גודל החברות ואחוז האגרה מתוך החברה.

קריאה: מדובר ב-15% מההכנסות כמעט.

משה גפני: כמה חברות נמצאות עד 6 מיליון?

שרה קנדלר: אנחנו נעלה את המדרגה ל-6, ואז – מ 6 עד 5.

משה גפני: כמה חברות נמצאות עד 6 מיליון?

קריאה: כולן.

משה גפני: כמה יש מ-6 מיליון והלאה?

שגית אפיק: אין.

שגית אפיק: יש רק 6 חברות.

משה גפני: אוקיי, קיבלתי את עמדתכם.

משה גפני: זה יהיה 6 מיליון.

קריאה: עד 6 מיליון היא המדרגה השנייה?

משה גפני: כן.

שגית אפיק: יהיה 2 עד 6, מדרגה ראשונה.

שגית אפיק: מעל 8 עד 15 – מדרגה שנייה.

משה גפני: הסיכום הוא כדלהלן: מוסיפים מדרגה חדשה מ-6 מיליון ואילך, כאשר ברור שנכון להיום אין מעל 6 מיליון.

משה גפני: יש עד 6 מיליון.

משה גפני: אני אומר את זה כי אם יהיה מצב שפתאום יתברר שהמון חברות תהיינה - - - אפשר לחזור לוועדה.

משה גפני: קיבלנו את עמדת הרשות שכרגע מדובר במצב של עד 7 מיליון ולכן המדרגה הנוספת אינה רלבנטית באופן מעשי.

משה גפני: האחוזים יהיו בהתאם למה שאמרנו קודם.

משה גפני: אם ירצו להגדיל, להכפיל ואת כל מה שאתם מבקשים היום, אתם תצטרכו לבוא לפה לוועדה בעוד 5 שנים.

רונן סולומון: ומה סכום האגרה כרגע למדרגה החדשה?

שרה קנדלר: כמו שנכתבה, רק חצי ממנה.

עודד שפירר: על זה יהיו עוד העלאות של 20 - - -

מיקי לוי: אם יתברר שיש 20 חברות - - -

רונן סולומון: אין.

רונן סולומון: הם לא שורדים.

רונן סולומון: כולם הולכים לחו"ל.

מיקי לוי: סתם אני אומר.

מיקי לוי: בעוד 4 שנים תפוס חבר כנסת ותבקש להוריד את הדרגות.

משה גפני: אם יתברר שבאמת יש הרבה חברות – בסדר.

משה גפני: את תנסחי את זה בתיאום אתם.

משה גפני: מי בעד האישור?

משה גפני: בעד – 2

משה גפני: מנעים – אין .

משה גפני: התקנות אושרו.

משה גפני: תודה רבה, הישיבה נעולה.